ผัดไทย ร.ศ.เคยเป็นร้านชื่อดังยอดนิยมในเพลินวาน หัวหิน ปัจจุบันเห็นเขาว่าร้านของแท้ดั้งเดิมได้ย้ายไปอยู่ตรงหัวหินแกรนด์ ไนท์มาร์เก็ตแล้ว ส่วนร้านที่ผมพาไปชิมเป็นสาขา 2 ซึ่งเพิ่งเปิดไม่นาน

ลักษณะร้านเป็นบ้านชั้นเดียวกว้าง 2 คูหา อยู่ตรงปากซอยแนบเคหาสน์ 2 (เพชรเกษม 51) ใกล้กับรฤก หัวหิน ผมสั่งผัดไทยกุ้งสดกับเนื้อปูผัดผงกะหรี่ราดข้าว รู้สึกจะจานละ 50 บาททั้ง 2 อย่าง รสชาติมาตรฐานกลาง ๆ กินได้ทั่วไป โดยเฉพาะนักท่องเที่ยวต่างชาติ

อย่างผัดไทยไม่ถึงระดับแนวหน้า ถ้าไม่ได้ลองไม่ต้องเสียดาย ก่อนหน้านั้น 1 วันผมไปชิมผัดไทยรถเข็นห่างจากร้านนี้ 200 เมตร รู้สึกรสจัดจ้านถูกใจกว่า เสียดายไม่ได้ถ่ายรูปมารีวิว เพราะปรามาสว่าเป็นแค่ร้านในตลาด คงไม่ค่อยอร่อย

ร้าน ร.ศ.เป็นร้านผัดไทย หอยทอด ที่นั่งกินได้สบาย ๆ สภาพร้านกว้างขวาง ดูสะอาด เหมาะกับนักท่องเที่ยวทั้งไทยและเทศที่ไปเยือนหัวหิน หากไม่คาดหวังรสชาติมากเกินไป